Oglas

Slovenija v nov nakup osemkolesnikov

Vlada je na četrtkovi seji obrambnemu resorju namenila dodatnih 24,3 milijona evrov za izboljšanje pripravljenosti Slovenske vojske (SV) in gradnjo njenih zmogljivosti za letos. Predvidela je tudi možnosti postopne nominalne rasti obrambnega proračuna na letni ravni za najmanj 30 milijonov evrov letno do leta 2025.

Uresničevanje ciljev zmogljivosti Nata, v katerih je tudi sestava dveh srednjih bataljonskih bojnih skupin, je med pomembnejšimi cilji Slovenske vojske, je poudaril načelnik generalštaba SV-ja Andrej Osterman. Izpostavil pa je, da bi za doseganje ciljev Nata zgolj za nova bojna vozila vojska potrebovala 1,2 milijarde evrov.

Kljub temu je načelnik generalštaba izrazil zadovoljstvo zaradi dodatnih sredstev, ki jih je vlada namenila za izboljšanje pripravljenosti vojske in gradnjo njenih zmogljivosti. "Vsak dodatni vir za opremljenost vojske in za njeno delovanje je pomemben. Vse to bo prispevalo k povečanju operativnosti Slovenske vojske in ne nazadnje k nabavi manjkajoče opreme in oborožitve," je pojasnil.

Osterman bi bil zadovoljen že z 1,4-odstotnim deležem

Kar se tiče namenjanja dodatnih sredstev za obrambo, smo po Ostermanovem mnenju v podobnem položaju kot nekatere druge države. Pogosto se omenja, da naj bi delež sredstev, namenjenih obrambnemu proračunu, dosegel do dva odstotka BDP-ja, sam pa meni, da bi normalen razvoj Slovenske vojske lahko zagotavljali že, če bi dosegli 1,4-odstotni delež. Trenutno sicer Slovenija za obrambo namenja okoli en odstotek BDP-ja.

Po besedah načelnika generalštaba bi bilo obrambna sredstva smiselno deliti v razmerju, po katerem bi polovico namenili za stroške osebja, 30 odstotkov za operativno delovanje in 20 odstotkov za modernizacijo. Glede na to, da stroški osebja trenutno znašajo okoli 210 milijonov evrov, bi za zagotavljanje tega razmerja vojska potrebovala okoli 420 milijonov evrov.

A lanski finančni načrt SV-ja, na primer, je bil bistveno skromnejši - 302,2 milijona evrov, od tega sta bili več kot dve tretjini, 217,4 milijona evrov, namenjeni plačam, le dobrih 10 milijonov evrov pa naložbam.

A trend financiranja obrambnega področja je vendarle pozitiven. Kot je poudaril Osterman, je vlada SV-ju konec lanskega leta namenila dodatnih 16 milijonov evrov, letošnji finančni načrt pa je za 20 milijonov evrov višji od lanskega.